‘ทหารไทย’คาด รัฐอัดงบกระตุ้น ดันจีดีพีโต0.3%
&nbsp;ทหารไทยประเมินมาตรการรัฐกระตุ้นจีดีพีเพิ่ม 0.3% กลุ่มรับเหมาวัสดุก่อสร้างสดใส
9 ก.ย. 2558

ทหารไทยประเมินมาตรการรัฐกระตุ้นจีดีพีเพิ่ม 0.3% กลุ่มรับเหมาวัสดุก่อสร้างสดใส
นายเบญจรงค์ สุวรรณคีรี ผู้อำนวยการศูนย์วิเคราะห์เศรษฐกิจ ธนาคารทหารไทย เปิดเผยว่า ได้ประเมินมาตรการกระตุ้นเศรษฐกิจเร่งด่วนของรัฐบาล ที่คณะรัฐมนตรี (ครม.) อนุมัติวงเงินรวม 1.36 แสนล้านบาท โดยคาดว่าไตรมาสสุดท้ายปีนี้จะมีเม็ดเงินเข้าสู่ระบบ 1.06 แสนล้านบาท หรือ 78% ของวงเงินกระตุ้น ส่งผลให้จีดีพีขยายตัว 0.3% และหากเม็ดเงินดังกล่าวถูกส่งผ่านหมุนเวียนไปยังธุรกิจต่อเนื่องอื่นๆ จะส่งผลให้จีดีพีปีหน้าขยายตัวได้อีก 0.3%
ทั้งนี้ มาตรการของรัฐบาลกลุ่มแรกผ่านการให้กู้กองทุนหมู่บ้าน 6 หมื่นล้านบาท ถือเป็นมาตรการกระตุ้นการบริโภค ขณะที่การจัดสรรงบให้ตำบลละ 5 ล้านบาท และการเร่งรัดการเบิกจ่ายรวมวงเงิน 7.6 หมื่นล้านบาท เป็นมาตรการกระตุ้นการลงทุน โดยคาดว่าไตรมาสสุดท้ายปีนี้จะมีเม็ดเงินลงทุนดังกล่าวกระตุ้นเศรษฐกิจท้องถิ่นได้ 5.2 หมื่นล้านบาท หรือ 70% ของวงเงินรวม ซึ่งส่งผลดีต่อธุรกิจรับเหมาก่อสร้างและซ่อมแซม วัสดุก่อสร้าง เครื่องจักรก่อสร้างและครุภัณฑ์ ร้านค้าปลีกทั่วไป อาหารและเครื่องดื่ม เครื่องมือการเกษตร ร้านขายปุ๋ยและยาฆ่าแมลง
ด้านศูนย์วิจัยกสิกรไทย ระบุว่า หากรัฐบาลสามารถเดินหน้าเปิดประมูลโครงการลงทุนใหม่ๆ ที่พร้อมดำเนินการได้บางส่วนในปีนี้ จะเสริมความเชื่อมั่นให้แก่ภาคเอกชนรวมทั้งมีเม็ดเงินลงทุนเข้าระบบมากขึ้นในปี 2559 โดยประเมินว่าครึ่งหลังปีนี้จะมีเม็ดเงินลงทุนโครงสร้างพื้นฐานด้านคมนาคม 9.7 หมื่น-101,400 ล้านบาท เพิ่มขึ้น 20-25% ขณะที่ครึ่งแรกปี 2559 คาดว่ามีเม็ดเงินลงทุนทั้งโครงการต่อเนื่องและโครงการใหม่ๆ รวม 1.42-1.485 แสนล้านบาท เพิ่มขึ้น 25-30% 
นอกจากนี้ โครงการลงทุนขนาดใหญ่ที่จะเกิดขึ้นพร้อมกันในระยะข้างหน้า อาจทำให้เกิดปัญหาขาดแคลนแรงงาน ภาครัฐจึงควรมีนโยบายสนับสนุนให้ผู้รับเหมาก่อสร้างขนาดกลางและขนาดย่อม นำเทคโนโลยีใหม่ๆ มาใช้ทดแทนแรงงานที่ขาดแคลนได้ ด้วยการให้สิทธิประโยชน์ทางภาษีสินค้าเครื่องจักร/อุปกรณ์ต่างๆ ที่นำเข้าจากต่างประเทศ เช่น เครื่องปูพื้นถนนคอนกรีตสำเร็จรูป (Cement Machinery) เครื่องปูฟุตปาทสำเร็จรูป และเครื่องขุดเจาะอุโมงค์ เป็นต้น